Sag anlagt den 28. marts 2023 – Arkema France mod Kommissionen
(Sag T-165/23)
Processprog: fransk
Parter
Sagsøger: Arkema France (Colombes, Frankrig) (ved advokaterne S. Dumon-Kappe og D. Todorova)
Sagsøgt: Europa-Kommissionen
Sagsøgerens påstande
Sagen antages til realitetsbehandling, og der gives sagsøgeren medhold,
og følgelig
annulleres Kommissionens gennemførelsesforordning (EU) 2023/111 af 18. januar 2023 om indførelse af en endelig antidumpingtold på importen af fedtsyre med oprindelse i Indonesien.
I alle tilfælde tilpligtes Kommissionen at betale samtlige sagsomkostninger.
Søgsmålsgrunde og væsentligste argumenter
Til støtte for søgsmålet har sagsøgeren fremsat to anbringender.
Med det første anbringende gøres det gældende, at der er sket en tilsidesættelse af artikel 9, stk. 1, og af artikel 21, stk. 1, i Europa-Parlamentets og Rådets forordning (EU) 2016/1036 af 8. juni 2016 om beskyttelse mod dumpingimport fra lande, der ikke er medlemmer af Den Europæiske Union. Dette anbringende er opdelt i tre led.
Ifølge det første led tog sagsøgte ikke hensyn til samtlige Unionens interesser og indsigelserne fra de forskellige europæiske aktører, da denne besluttede at fortsætte undersøgelsen af importen af fedtsyre med oprindelse i Indonesien trods tilbagetrækningen af klagen.
Ifølge det andet led anlagde sagsøgte et åbenbart urigtigt skøn over brugernes interesser ved at beslutte at indføre en endelig antidumpingtold, der finder anvendelse på importen af fedtsyre med oprindelse i Indonesien.
Ifølge det tredje led har Kommissionen tilsidesat de almindelige principper om ligebehandling og beskyttelse af den berettigede forventning ved at afslå at afslutte antidumpingundersøgelsen uden indførelse af foranstaltninger.
Med det andet anbringende gøres det gældende, at der er sket en tilsidesættelse af artikel 1, stk. 1, og af artikel 3, stk. 6, i Europa-Parlamentets og Rådets forordning (EU) 2016/1036 af 8. juni 2016 om beskyttelse mod dumpingimport fra lande, der ikke er medlemmer af Den Europæiske Union.
–    Sagsøgeren har i denne forbindelse gjort gældende, at sagsøgte har overvurderet den negative indvirkning på EU-erhvervsgrenen af importen af fedtsyre med oprindelse i Indonesien, som ikke har forvoldt nogen materiel skade på den europæiske industri.
____________